**RELACION**

**PËR**

**PËR PROJEKTLIGJIN “PËR TREGJET E KAPITALIT”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji për tregjet e kapitalit ka për qëllim krijimin e një kuadri tërësor rregullator dhe mbikëqyrës të tregjeve të kapitalit. Iniciativa për projektligjin e ri ndërmerret me qëllim rritjen e mundësive për të emetuar letra të ndryshme me vlerë, instrumenta të ndryshëm financiarë dhe për një mbrojtje më të mirë të investitorëve. Projektligji synon rritjen e potencialit për zhvillimin e tregjeve të kapitalit sepse rritet mundësia që emetuesit të gjejnë kapital dhe të financojnë ekonominë, rriten mundësitë për investitorët për fitime më të mira, rriten mundësitë për ndërmjetësit, rritet rentabiliteti i infrastrukturës së tregjeve të kapitalit.

Projektligji i përgjigjet si realitetit shqiptar, tregjeve në zhvillim të kapitalit në Shqipëri ashtu edhe dinamikës së kërkesave të tregjeve evropiane. Anëtarësimi i Shqipërisë në Bashkimin Evropian kërkon që kuadri ligjor i ri të jetë në përputhje me direktivat e BE-së. Projektligji është në përputhje edhe me parimet e Organizatës Ndërkombëtare të Komisioneve të Letrave me Vlerë (IOSCO) dhe me udhëzimet e Autoritetit Europian të Letrave me Vlere dhe Tregjeve (ESMA).

Objektivi që synon projektligji është zhvillimi i tregjeve të kapitalit në Shqipëri në mënyrë që:

* të krijojë mundësi financimi, të mundësojë emetimin e letrave me vlerë;
* të kanalizohen kursimet nëpërmjet fondeve më mirë të rregulluara të investimeve dhe pensioneve;
* të tërhiqen investitorët e huaj.

Objektivi që synon projektligji është që në të njejtën kohë tregjet e kapitalit:

* të mbikëqyren me efektivitet;
* të vendosen standarde të larta integriteti dhe besueshmërie;
* të vendoset një bazë ligjore në përputhje me praktikën më të mirë ndërkombëtare dhe në përputhje me direktivat e BE-së.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është në përputhje me programin politik strategjik të Këshillit të Ministrave, ku tregjet e kapitaleve, letrat me vlerë, obligacionet, aksionet etj zënë një vend të veçantë. Kryerja e një analize të plotë të boshllëqeve sipas legjislacionit të BE-së dhe standardeve ndërkombëtare ka identifikuar nevojën për këtë projekt ligj me synim zhvillimin e tregjeve të kapitalit në Shqipëri, krijimin e një baze ligjore të plotë, të qartë dhe të zbatueshme për këto tregje.

Bursa, depozitari qendror, adresimi i çështjeve të tilla që lidhen me brokerat që veprojnë në bursë, emetuesit, kërkesat fit & proper të strukturave drejtuese/menaxhuese të aktorëvë në këto tregje, kërkesat për licencim, miratim apo regjistrim, sanksionet për çdo person fizik apo juridik që përfshihen në veprimtari të paligjshme tregtimi, pjesa e abuzimit të tregut, parandalimi dhe sanksionet në këto raste janë mbajtur parasysh në hartimin e këtij projektligji.

Në këtë aspekt, hartimi i projektligjit është një hap i rëndësishëm në procesin e zbatimit të programit politik strategjik të Këshillit të Ministrave, Matricës së Projektakteve të Ministrisë së Financës dhe Ekonomisë për vitin 2019.

Hartimi i këtij projektligji është parashikuar edhe në Planin Kombëtar për Integrimin Evropian për periudhën 2018 - 2020.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji në fuqi nr. 9879 “Për titujt”, i hartuar që në vitin 2008, nuk ka pësuar asnjë ndryshim ndër vite dhe ka mangësi si edhe kërkesa të paqarta. Kërkesat e paqarta, apo mungesa e kërkesave të duhura lidhen me prospektin e obligacioneve dhe të aksioneve, intrumenta dhe aktivitete, shndërrimi në letra me vlerë, obligacionet e mbulura, letrat me vlerë të mbuluara me aktive. Boshllëqet e identifikuara përfshijnë depozitarin qendror dhe agjencitë e vlerësimit kreditor. Gjithashtu, ka mangësi të kompetencave të rregullatorit dhe ligji aktual nuk është i fortë në lidhje me abuzimet me tregun dhe me sanksionet për këto raste.

Projektligji i ri për tregjet e kapitalit synon përafrimin e mëtejshëm me direktivat evropiane, përshtatjen me zhvillimet dhe kërkesat e tregut të kapitaleve, instrumentave financiarë, letra me vlere, bonove të thesarit, obligacioneve, aksioneve të kompanive, investimet e kapitaleve, si dhe nxitjen dhe mbrojtjen në një shkallë më të lartë të investitorëve. Projektligji synon të sigurojë përputhshmëri me Direktivat e BE-së dhe me standardet më të mira ndërkombëtare. Projektligji krijon hapësira për zhvillimin e tregjeve të kapitalit dhe krijimin e kushteve për tregje kapitali transparente, të drejta dhe të mirë-rregulluara. Projektligji rrit kompetencat e Autoritetit në tregjet e kapitalit, sidomos në procesin hetimor të praktikave të paligjshme të tregtimit dhe vendosjen e gjobave administrative. Projektligji vendos standarde më rigoroze për fit & proper të aksionerëve influencues, administratorëve, anëtarëve të këshillit mbikëqyrës si dhe personave të tjerë kryesore. Projektligji vendos standarde në interesin më të mirë të investitorëve, duke mos lejuar trajtime preferenciale si dhe duke siguruar konfidencialitet mbi të dhënat e investitorit. Projektligji vendos rregulla mbi shmangien e manipulimit të tregut dhe praktikave të tjera të paligjshme të tregtimit. Projektligji vendos rregulla për krijimin e institucioneve të reja si MTF-ve, OTF-ve, Depozitarit Qendror të Titujve, si dhe Agjensisë së Vlerësimit të Kreditor.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Nga pikëpamja procedurale, në rend hierarkik, propozimi i projektligjit mbështetet në dispozitat kushtetuese për propozimin e projektligjeve nga Këshilli i Ministrave dhe shqyrtimin nga Kuvendi.

Hartimi i një kuadri rregullator për një tregje shumë dinamike siç janë tregjet e kapitalit vjen edhe si domosdoshmëri për harmonizimin e brendshëm edhe me ligje të tjera si: Ligji për shoqëritë tregtare, Ligji për bankat, Kodi Penal etj.

Gjatë hartimit të aktit janë marrë parasysh gjithashtu aktet ligjore në fushën e letrave me vlere të disa vendeve anëtare të BE si dhe vende të rajonit e më gjerë. Mbështetja në kuadrin ligjor të këtyre shteteve ka pasur si qëllim edhe standardizimin e legjislacionit vendas me atë të vendeve anëtare të BE-së me problematika të ngjashme të tregjeve financiare.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE**

Për të qenë i harmonizuar me BE-në, projektligji ndjek Direktivën për tregjet e instrumentave financiarë dhe direktivat e tjera të lidhura me to. Projektligji ka një harmonizim të pjesshëm të kuadrit ligjor me direktivat e BE-së siç janë:

**Direktiva e Tregjeve të Instrumentave Financiare (MiFID II/MIFIR).** Direktiva 2014/65/BE për tregjet e instrumenteve financiare dhe që ndryshon direktivën 2002/92 dhe direktivën 2011/61

**Direktiva për Transparencën.** [Direktiva 2004/109 kërkesat për transparencën në lidhje me informacionin për investitorët kapitalet e të cilëve janë pranuar për t`u tregtuar në tregje të rregulluara](https://eur-lex.europa.eu/legal-content/EN/AUTO/?uri=celex:32004L0109)

**Rregullorja e Depozitarit Qendror të Titujve.** Rregullore 2014/909 për përmirësimin e shlyerjes së letrave me vlerë në Bashkimin Evropian dhe depozitarëve qendrorë të letrave me vlerë dhe për ndryshimin e Direktivave 98/26 dhe 2014/65 dhe Rregulloren 236/2012.

**Direktiva mbi abuzimin me tregun.** Direktiva 2014/57 mbi abuzimin me tregun.

**Rregullorja e Prospektit.** Rregullorja 2017/1129 mbi prospektin që do të publikohet kur letrat me vlerë ofrohen për publikun ose pranohen për tregtim në një treg të rregulluar dhe shfuqizojnë Direktivën 2003/71

**Rregullorja për agjencitë e vlerësimit.** Rregullorja 462/2013 për ndryshimin e Rregullores 1060/2009 për agjencitë e vlerësimit të kreditit.

Gjithashtu, ky projektligj është hartuar në harmoni edhe me parimet e Organizatës Ndërkombëtare të Komisionit të Letrave me Vlerë (IOSCO) dhe me udhëzimet e Autoritetit Evropian të Letrave me Vlerë dhe Tregjeve (ESMA).

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji i propozuar është i strukturuar në 14 krerë dhe përbëhet nga 378 nene.

**Kreu I**, parashikon dispozitat e përgjithshme për objektin, fushën e zbatimit, përkufizimet dhe interpretimin e termave që përdoren në ligj, si edhe rregulla për parandalimin e pastrimit të parave dhe financimit të terrorizmit.

Projektligji vendos rregulla për:

* themelimin, licencimin, ushtrimin e aktivitetit, mbikëqyrjen dhe prishjen e një shoqërie titujsh, operatori të tregut dhe operatori të sistemit të shlyerjes në Republikën e Shqipërisë;
* ofrimin e shërbimeve të investimit dhe kryerjen e veprimtarive të investimeve dhe shërbimeve ndihmëse përkatëse;
* tregtimin në një treg të rregulluar ose tregtimin jashtë një tregu të rregulluar;
* kushtet për ofrimin e titujve publikut dhe pranimin e titujve në një treg të rregulluar;
* detyrimet lidhur me dhënien e informacionit për titujt e listuar në një treg të rregulluar dhe detyrimet e subjekteve emetuese të këtyre titujve për të dhënë informacion;
* parandalimin e pastrimit te parave, abuzimet me tregun dhe tregtimin e titujve bazuar në informacionin e privilegjuar;
* shërbimet e depozitarit, klerimit dhe shlyerjes së instrumenteve financiare;
* kompetencat dhe veprimtarinë e Autoritetit në zbatim të këtij ligji.

Projektligji liston veprimtaritë e rregulluara, të cilat janë:

* marrja dhe transmetimi i urdhrave në lidhje me një ose më shumë instrumente financiare;
* ekzekutimi i urdhrave për llogari të klientëve;
* tregtimi për llogari të vet;
* administrimi i portofolit, përfshirë administrimin e një sipërmarrjeje investimesh kolektive;
* veprimtaria e këshillimit për investime në tituj;
* nënshkrimi i instrumenteve financiare dhe/ose hedhja në treg e instrumenteve financiare në bazë të angazhimit në transaksion;
* ofrimi dhe hedhja në treg e instrumenteve financiare pa angazhim;
* veprimtaria si bursë;
* veprimtaria si Platformë Shumëpalëshe Tregtimi; ;
* veprimtaria si Platformë e Organizuar Tregtimi;
* veprimtaria si depozitar;
* veprimtaria si shtëpi klerimi;
* veprimtaria si sistem për shlyerjen e titujve;
* veprimtaria si kundërpalë qendrore;
* çdo veprimtari tjetër që lidhet me emetimin ose tregtimin e titujve ose instrumenteve të tjera financiare.

**Kreu II** i kushtohet Autoritetit, fushës së veprimtarisë dhe kompetencave të tij në lidhje me këtë ligj.

Fusha e veprimtarisë së Autoritetit është nxjerrja e akteve nënligjore që rregullojnë veprimtarinë e personave të licencuar, të regjistruar ose të njohur; miratimi i kodeve të etikës që duhen respektuar prej tyre; përcaktimi i politikës dhe strategjisë së përgjithshme rregullatore në lidhje me mbikëqyrjen dhe zhvillimin e tregut të titujve në Republikën e Shqipërisë. Autoriteti miraton akte nënligjore në lidhje me: nxitjen e standardeve të larta të integritetit dhe tregtimit të ndershëm gjatë ushtrimit të veprimtarive të rregulluara; sigurimin e transparencës në dhënien e informacioneve mbi interesat dhe faktet me rëndësi materiale në transaksionet e kryera gjatë ushtrimit të veprimtarisë së rregulluar, përfshirë informacionet për komisione e stimuj të tjerë të arkëtuar ose të arkëtueshëm nga palë të treta në lidhje me këto transaksione; mbrojtjen e parave dhe aktiveve të klientëve; mbajtjen e llogarive dhe regjistrave të duhur që garanton kontrollin e tyre nga Autoriteti; aftësitë financiare, parashikimet mbi llogaritjen e aktiveve, detyrimeve; përcaktimin e praktikave dhe procedurave të qeverisjes korporative për personat e licencuar, të regjistruar apo të njohur; praktikat dhe procedurat e administrimit të rrezikut; përcaktimin e mënyrës sipas së cilës një person krijon një treg për një lloj të caktuar investimi; përcaktimin e formës dhe përmbajtjes së reklamave lidhur me veprimtaritë e rregulluara; përcaktimin e kufizimeve që drejtuesit e agjentëve të lidhur duhet t’u vendosin veprimtarisë së këtyre të fundit; përcaktimin e kërkesave mbi mënyrën dhe formën e dhënies së informacionit nga shoqëritë e listuara me qëllim sigurimin e transparencës; rregullimin e praktikës së shitjes së instrumenteve financiare të pa zotëruara nga shitësi ose të rrethanave në të cilat kjo shitje mund të kryhet nga çdo person i licencuar, i regjistruar ose i njohur; zgjidhjen e mosmarrëveshjeve ose trajtimin e ankesave drejtuar; zgjidhjen e mosmarrëveshjeve ose trajtimin e ankesave drejtuar Autoritetit; përcaktimin e masave ndëshkimore dhe gjobave; ose sigurimin e dëmshpërblimit të arsyeshëm për investitorët.

Autoriteti i Mbikëqyrjes Financiare ka këto kompetenca jep udhëzime për shoqëritë e titujve, operatorët e tregut dhe institucioneve të tregut; licencon ose njeh veprimtarinë si institucion tregu, shoqëri titujsh; monitoron, mbikëqyr dhe rregullon aktivitetin e tyre; regjistron punonjësin ose agjentin e lidhur të një subjekti kryesor për të ushtruar veprimtari të rregulluar për llogari të një punëdhënësi ose subjekti kryesor të licencuar dhe monitoron, mbikëqyr dhe rregullon veprimtarinë e tyre; mban regjistrin e të gjithë personave të licencuar, të njohur ose të miratuar; kërkon pasqyrat financiare vjetore të certifikuara nga një auditues i kualifikuar, informacione dhe raporte financiare të tjera periodike; jep urdhra të veçanta çdo personi për të parandaluar shkeljen imediate; rregullon listimin dhe tregtimin e instrumenteve financiare në bursë, platformë shumëpalëshe tregtimi ose platformë të organizuar tregtimi; rregullon emetimin e titujve; pezullon listimin e çdo instrumenti financiar, çliston instrumentet financiare të listuara ose ndalon tregtimin e çdo instrumenti financiar, ose merr hapat që i çmon të nevojshëm ose të përshtatshëm për të siguruar mbrojtjen e investitorëve ose për të siguruar një treg të drejtë dhe të rregullt të titujve ose për të siguruar integritetin e tregut të titujve; heton veprimtarinë e shoqërisë së titujve ose institucionit të investimit; publikon shkeljet e kryera nga shoqëritë e titujve ose institucionit të investimit; heton çdo pretendim për shkelje të parashikimeve të këtij ligji ose të akteve nënligjore të nxjerra në zbatim të këtij ligji dhe vendos sanksionet administrative që i konsideron të nevojshme.

**Kreu III,** përmban rregulla për licencimin e shoqërive të titujve, licencimin e personave fizikë që ushtrojnë kontroll administrativ mbi shoqërinë e titujve ose mbi një operator tregu si edhe detyrimin e personave të licencuar për të informuar Autoritetin për ndryshimet.

Kërkesat për licencim të shoqërive të titujve, lidhen me përshtatshmërinë dhe profesionalizmin, me kërkesat financiare minimale, me kërkesat për dokumentacionin etj. Për bankat që mund të ofrojnë shërbime investimesh në tituj, parashikohet që kjo do të bëhët vetëm pasi të jenë licencuar nga Autoriteti. Për agjentin e lidhur të një shoqërie tituj të licencuar nga një autoritet homolog, parashikohet regjistrim si edhe detyrimi i shoqërisë së titujve për monitorimin e agjentit të lidhur. P**ër njohjen e personit të licencuar në një vend të huaj, ligji kërkon r**egjistrimin e degës në Republikën e Shqipërisë. Ofrimi i shërbimeve nga shoqëria shqiptare e titujve në një vend të huaj jashtë Republikës së Shqipërisë bëhet nërmjet vendosjes së një dege ose duke përdorur një agjent të lidhur në një vend të huaj, me kusht që shërbimet dhe veprimtaritë që propozon të ofrojë jashtë Republikës së Shqipërisë të mbulohen nga një licencë e dhënë nga Autoriteti.

Në këtë kre krahas rregullave për licencim, regjistrim, njohje ka edhe rregulla për ndryshime pezullim, re**vokim të licencës, regjistrimit apo njohjes.**

**Kreu IV,** parashikon rregulla për ushtrimin e veprimtarisë tregtare nga personi juridik ose fizik i licencuar, i njohur ose i regjistruar.

Shoqëritë e titujve detyrohen të veprojnë me paanësi, profesionalizëm, në interesin më të mirë të investitorëve dhe të integritetit të tregut; të mos lejojnë asnjë klient të përfitojë trajtim preferencial,të garantojnë ruajtjen e fshehtësisë së të dhënave të klientëve, të bëjnë të ditur se me çfarë cilësie dhe me çfarë kushtesh klienti hyn në transaksione, duke përfshirë çdo komision ose tarifa të tjera, të kryejnë shitblerjen e titujve vetëm nëpërmjet një burse të njohur, një platformë shumëpalëshe tregtimi të njohur ose një platformë të organizuar tregtimi të njohur, të sigurojnë që aktivet e blera në emër dhe për llogari të klientit të depozitohen për ruajtje pranë një kujdestari të licencuar e të caktuar nga klienti; t’i japë porosi të qarta dhe të kuptueshme kujdestarit për çdo veprim që nevojitet për të mbrojtur interesat e klientëve etj. Më tej ka rregulla për përgjegjësitë administrative të shoqërive të titujve, funksionin e administrimit të rrisqeve, auditimit të brendshëm, mjaftueshmërinë e kapitalit dhe burimeve financiare, rregulla për parandalimin e konfliktit të interesit dhe transaksionet me pale të lidhura. Ka disa dispozita që i kushtohen marrëdhënieve me klientët, kategorizimi i klientëve, përshtatshmëria dhe njohja e klientëve, mbrojtja e pasurive të klientëve dhe trajtimi i mosmarrëveshjeve dhe ankesave të klientëve.

Në këtë kre ka dispozita për shoqëritë e titujve që kryejnë punë kërkimore për klientët dhe që u japin rekomandime klientëve si edhe rregulla sa i takojnë mbajtjes së evidencave, dokumentacionit, pasqyrave financiare, raporteve të auditimit, publikimit të raporteve si edhe për audituesit.

Në **kreun V** renditen dhe rregullohen institucionet e tregut, si bursa, platforma shumëpalëshe e tregtimit, shtëpia e klerimit-sistemi i klerimit dhe shlyerjes, regjistruesi ose depozitari qendror i titujve, agjencitë e vlerësimit kreditor.

**Kreu VI** bën fjalë për ofertën e titujve, shoqëritë e listuara dhe prospektin. Përcaktohen kushtet e përgjithshme për ofertën e titujve, regjistrimi i tyre nga Autoriteti, kompetencat dhe detyrimet e Autoritetit në këtë drejtim. Në këtë kre jepen rregullat e pranimit për listim dhe tregtim në një treg të rregulluar, caktohen detyrimet lidhur me dhënien e informacioneve si edhe kompetencat e Autoritetit në lidhje me shoqëritë e listuara. Një pjesë më vete i kushtohet audituesve të shoqërive të listuara detyrimeve që ata kanë.

**Kreu VII** përcakton kompetencat mbikëqyrëse të Autoritetit, hetimi administrativ, ndihma për autoritetet e huaja rregullatore. Një pjesë e dispozitave të këtij kreu i dedikohen mbrojtjes së investitorëve, duke përcaktuar edhe [kompetencat e Autoritetit për marrjen e masave për mbrojtjen e investitorëve,](#_Toc1385429) [për mbrojtjen e aktiveve të tyre.](#_Toc1385430)

**Kreu VIII** bën fjalë për proceset gjyqësore, bashkimet e subjekteve dhe falimentimin. [Sigurimi i padisë](#_Toc1385436), [administrimi i përkohshëm](#_Toc1385438), [kompetencat dhe detyrimet e administratorit të përkohshëm](#_Toc1385443), [plani i shpëtimit të biznesit](#_Toc1385444) si edhe p[rocedura në rast të paaftësisë paguese](#_Toc1385448),  [likuidimit vullnetar](#_Toc1385449) dhe [likuidimit të detyrueshëm.](#_Toc1385453)

**Kreu IX** përmban nenet për abuzimin e tregut, tregtimin e bazuar në informacionin e privilegjuar dhe veprat e lidhura me to. [Ndalimi i manipulimit të tregut](#_Toc1385461), [përjashtimi i klasave të caktuara të transaksioneve,](#_Toc1385462) [ndalimi i tregtimit bazuar në informacionin e privilegjuar](#_Toc1385466) etj.

**Kreu X** i kushtohet skemës së kompensimit të investitorëve, si krijimi i skemës, ngritja e komitetit të kompensimit, rregullave në lidhje me kërkesën për kompensim si edhe për pagesat e kompensimeve.

**Kreu XI** parashikon masat ndëshkimore dhe gjobat.

**Kreu XII** i dedikohet menaxhimit të informacionit si [regjistri i personave të licencuar, të regjistruar dhe të njohur](#_Toc1385491), k[ufizimeve për dhënien e informacionit](#_Toc1385492) apo [bërja e ditur e informacioneve të kufizuara](#_Toc1385494) si edhe  [zbatimi i marrëveshjeve, rezolutave të organizatave ndërkombëtare](#_Toc1385495).

**Kreu XIII**  është për ankesat e konsumatorëve individë.

**Kreu XIV** është dispozita kalimtare.

**VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Duke qenë se projektligji është akt juridik, i cili i shtrin efektet e tij në nivel kombëtar, për zbatimin e tij është e domosdoshme përfshirja në proces e subjekteve, të cilat në veprimtarinë e përditshme kanë administrimin e tregjeve të kapitaleve, si bursa, depozitari qendror etj.

Institucionet kryesore të ngarkuara nga ky projektligj për zbatimin e tij janë: Autoriteti i Mbikëqyrjes Financiare, Depozitarit Qendror të Titujve, Agjensisë së Vlerësimit të Kreditor etj, në rolet e specifikuara në këtë projektligj.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është përgatitur në kuadër të projektit SECO të Qeverisë Zvicerane “Forcimi i kapaciteteve mbikëqyrëse të Autoritetit të Mbikëqyrjes Financiare: fokusi në zhvillimin e tregut të kapitaleve e bashkëpunim me Autoritetin e Mbikeqyrjes Financiare dhe operatorëve të tregut.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i ligjit nuk parashikon shpenzime buxhetore.